Mens de fleste nordjyder roligt har kunnet sove natten til søndag, har nattesøvnen i et lille område mellem Løkken og Hjørring været forstyrret af et kraftigt uvejr. Sådan var det for Britta Hasselgaard, der bor i Hundelev. - Man kan ikke undgå at vågne af det vejr. Det var helt vanvittigt, og man troede, det hele sprængtes i stykker, sådan lød det jo, siger Britta Hasselgaard dagen derpå. Søndag morgen ventede der hende flere ubehagelige overraskelser, for den kraftige hagl havde lavet skader flere steder. Kæmpe hagl Skaderne var både på bygninger og biler. Flere steder var der kommet huller i ladens tag. Det samme var der på tagrenden, og nedløbsrøret var gået i stykker på grund af presset fra de store haglkugler. Både Britta Hasselgaards egen og sønnens bil havde fået små buler hele vejen rundt. -  Der er måske flere hundrede mærker i bilen. Godt det er en gammel bil og ikke en ny bil til en halv million, siger Britta Hasselgaard. Haglene, der er skyld i alle skaderne, var da også usædvanligt store. Flere nordjyder på Facebook viser, at haglen er på størrelse med en femkrone. Britta Hasselgaard var selv så overrasket over de store hagl, at hun samlede en lille pose. - Aldrig nogensinde i mit liv har jeg været udsat for et vejr som det, der var i nat. Jeg har aldrig nogensinde set så store hagl, siger Britta Hasselgaard. Selvom uvejret ramte et begrænset område i Nordjylland, er det langt fra kun Britta Hasselgaard, der vågnede op til skader. Flere nordjyder har fået hul i tage og vinduer. Andre har fået buler i biler og campingvogne. Visse nordjyder er også blevet ramt af skader fra lyn på el, og enkelte steder har lyn endda ført til brande. Britta Hasselgaards bil, mener hun ikke, kan reddes kosmetisk, den må se ud, som den gør, for der er for mange skader til, at den kan fikses. Hun tager dog det hele med et smil, for som hun siger: 'Det vigtigste er, at ingen personer er kommet til skade'. Se indslaget om de nordjyske hagl-skader her:

Referat:
Lyn og torden med få sekunders mellemrum og hagl på størrelse med en femkrone har natten til søndag lavet skader på biler, tage, vinduer og el.